《下寿》
元代·仇远

六十本下寿，皤然成秃翁。
击舟贞女濑，窃禄素王宫。
暮随太守车，朝迓御史骢。
我马劣难骑，却与无马同。
老病厌徒步，足力亦易穷。
将以马易牛，归耕田园中。
圣人有遗训，吾不如老农。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。